SL Uradni list Evropske unije L 90/1

UREDBA KOMISIJE (EU) 2016/486

z dne 29. marca 2016

o spremembi prilog II in III k Uredbi Evropskega parlamenta in Sveta (ES) št. 396/2005 glede mejnih vrednosti ostankov za ciazofamid, cikloksidim, difluorocetno kislino, fenoksikarb, flumetralin, fluopikolid, flupiradifuron, fluksapiroksad, kresoksim-metil, mandestrobin, mepanipirim, metalaksil-M, pendimetalin in teflutrin v ali na nekaterih proizvodih

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 396/2005 z dne 23. februarja 2005 o mejnih vrednostih ostankov pesticidov v ali na hrani in krmi rastlinskega in živalskega izvora ter o spremembi Direktive Sveta 91/414/EGS (1) in zlasti člena 14(1)(a) in člena 16(1)(a) Uredbe,

ob upoštevanju naslednjega:

(1) Mejne vrednosti ostankov (v nadaljnjem besedilu: MRL) za ciazofamid, kresoksim-metil, mepanipirim in pendimetalin so bile določene v Prilogi II k Uredbi (ES) št. 396/2005. Za metalaksil-M so bile MRL določene v Prilogi II in delu B Priloge III k navedeni uredbi. Za cikloksidim, fenoksikarb, fluopikolid, fluksapiroksad in teflutrin so bile MRL določene v delu A Priloge III k navedeni uredbi. Kar zadeva difluorocetno kislino, flumetralin, flupiradifuron in mandestrobin niso bile določene posebne MRL in navedene snovi niso bile vključene v Prilogo IV k navedeni uredbi, tako da se uporablja privzeta vrednost 0,01 mg/kg iz člena 18(1)(b) navedene uredbe.

(2) V okviru postopka za registracijo fitofarmacevtskega sredstva, ki vsebuje aktivno snov ciazofamid, za uporabo na spomladanski čebuli, artičokah, poru in hmelju je bila v skladu s členom 6(1) Uredbe (ES) št. 396/2005 vložena vloga za spremembo obstoječih MRL.

(3) Za cikloksidim je bila taka vloga vložena za maline, ribez, rdečo peso, gomoljno zeleno, hren, topinambur, pastinak, beli koren, podzemno kolerabo, jajčevce, brstični ohrovt, glavnato zelje, kitajski kapus, ohrovt, endivijo, krešo, rano barbico, rukvico, ogrščico, liste/poganjke Brassica spp., špinačo, tolščakovke, liste blitve, lečo, laneno seme, mak, semena oljne ogrščice, zeliščne čaje iz korenov in korenik in suh hren. Za fenoksikarb je bila taka vloga vložena za breskve, namizne oljke in oljke za proizvodnjo olja. Za fluopikolid je bila taka vloga vložena za zdravilno špajko. Za fluksapiroksad je bila taka vloga vložena za grozdje in krompir. Za kresoksim-metil je bila taka vloga vložena za por. Za mepanipirim je bila taka vloga vložena za robide, maline in papriko. Za metalaksil-M je bila taka vloga vložena za kosmulje. Za pendimetalin je bila taka vloga vložena za solato. Za teflutrin je bila taka vloga vložena za rdečo peso, gomoljno zeleno, redkev, podzemno kolerabo, repo, česen, čebulo, šalotko, zeliščne čaje iz korenov in korenik, korenine ali korenike, sladkorno peso in koren cikorije.

(4) V skladu s členom 8 Uredbe (ES) št. 396/2005 so zadevne države članice navedene vloge ocenile in Komisiji poslale poročila o ocenah.

(5) Evropska agencija za varnost hrane (v nadaljnjem besedilu: Agencija) je preučila vloge in poročila o ocenah, zlasti glede tveganj za potrošnike in po potrebi za živali, ter predložila obrazložena mnenja o predlaganih MRL (2). Navedena mnenja je poslala Komisiji in državam članicam ter jih javno objavila.

(6) Agencija je v obrazloženih mnenjih ugotovila, da glede uporabe ciazofamida na spomladanski čebuli, artičokah in poru tveganja za potrošnike ni mogoče izključiti. Kar zadeva uporabo cikloksidima na kreši, rani barbici, rukvici, ogrščici, listih/poganjkih Brassica spp., leči, lanenem semenu in maku, predloženi podatki niso zadostovali za določitev novih MRL. Obstoječe MRL bi zato morali ohraniti.

(7) Agencija je glede vseh drugih vlog ugotovila, da v celoti izpolnjujejo zahteve po podatkih in da so spremembe MRL, ki jih zahtevajo vložniki, sprejemljive z vidika varnosti potrošnikov na podlagi ocene izpostavljenosti potrošnikov za 27 posebnih skupin evropskih potrošnikov. Agencija je upoštevala najnovejše informacije o toksikoloških značilnostih snovi. Niti pri vseživljenjski izpostavljenosti tem snovem z uživanjem vseh živil, ki bi te snovi lahko vsebovala, niti pri kratkotrajni izpostavljenosti zaradi čezmernega uživanja zadevnih kmetijskih rastlin in proizvodov ni bilo ugotovljeno tveganje, da se sprejemljivi dnevni vnos ali akutni referenčni odmerek preseže.

(8) Za flumetralin, flupiradifuron in mandestrobin je Agencija predložila sklepe o strokovnem pregledu ocene tveganja za pesticide z navedenimi aktivnimi snovmi (3). V zvezi z tem je priporočila določitev MRL, ki zajemajo reprezentativne uporabe v skladu z dobrimi kmetijskimi praksami v Uniji.

(9) Kar zadeva flupiradifuron, Agencija priporoča določitev začasnih MRL za več proizvodov zaradi obstojnosti aktivne snovi v tleh. Ugotovila je, da je pomembna sestavina ostankov v kmetijskih rastlinah, ki sledijo v kolobarju, in proizvodih živalskega izvora metabolit difluorocetna kislina. Zato je treba določiti MRL tako za difluorocetno kislino kot za njeno izhodno spojino flupiradifuron. Za rastline, ki sledijo v kolobarju, in proizvode živalskega izvora je Agencija zahtevala dodatne terenske študije glede kmetijskih rastlin, ki sledijo v kolobarju. Navedene MRL bodo pregledane, pri pregledu pa se bodo upoštevale informacije, ki bodo na voljo v dveh letih od objave te uredbe. Komisija se je glede ustreznih mej določljivosti posvetovala z referenčnimi laboratoriji Evropske unije.

(10) Iz obrazloženih mnenj Agencije in ob upoštevanju dejavnikov, ki vplivajo na odločitev, je razvidno, da ustrezne spremembe MRL izpolnjujejo zahteve iz člena 14(2) Uredbe (ES) št. 396/2005.

(11) Uredbo (ES) št. 396/2005 bi bilo zato treba ustrezno spremeniti.

(12) Ukrepi iz te uredbe so v skladu z mnenjem Stalnega odbora za rastline, živali, hrano in krmo –

SPREJELA NASLEDNJO UREDBO:

Člen 1

Prilogi II in III k Uredbi (ES) št. 396/2005 se spremenita v skladu s Prilogo k tej uredbi.

Člen 2

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 29. marca 2016 Za Komisijo Predsednik Jean-Claude JUNCKER

(1) UL L 70, 16.3.2005, str. 1.

(2) Znanstvena poročila EFSA so na voljo na spletu: http://www.efsa.europa.eu:

Reasoned opinion on the modification of maximum residue levels for cyazofamid in hops, globe artichokes, leeks and spring/green onions and Welsh onions (Obrazloženo mnenje o spremembi obstoječih mejnih vrednosti ostankov za ciazofamid v hmelju, artičokah, poru, spomladanski čebuli in zimskem luku). EFSA Journal 2015;13(8):4204.

Reasoned opinion on the modification of the existing MRLs for cycloxydim in various crops (Obrazloženo mnenje o spremembi obstoječih MRL za cikloksidim v različnih kmetijskih rastlinah). EFSA Journal 2015;13(9):4219 [30 str.].

Reasoned opinion on the modification of the existing maximum residue levels for fenoxycarb in peaches and olives (Obrazloženo mnenje o spremembi obstoječih mejnih vrednosti ostankov za fenoksikarb v breskvah in oljkah). EFSA Journal 2015;13(7):4202 [21 str.].

Reasoned opinion on the modification of the existing maximum residue level for fluopicolide in valerian (Obrazloženo mnenje o spremembi obstoječe mejne vrednosti ostanka za fluopikolid v zdravilni špajki). EFSA Journal 2015;13(9):4217 [24 str.].

Reasoned opinion on the modification of the existing maximum residue levels for fluxapyroxad in grapes and potatoes (Obrazloženo mnenje o spremembi obstoječih mejnih vrednosti ostankov za fluksapiroksad v grozdju in krompirju). EFSA Journal 2015;13(9):4223 [25 str.].

Reasoned opinion on the modification of the existing maximum residue level for kresoxim-methyl in leeks (Obrazloženo mnenje o spremembi obstoječe mejne vrednosti ostanka za kresoksim-metil v poru). EFSA Journal 2015;13(8):4215 [18 str.].

Reasoned opinion on the modification of the existing maximum residue levels for mepanipyrim in blackberries, raspberries and peppers (Obrazloženo mnenje o spremembi obstoječih mejnih vrednosti ostankov za mepanipirim v robidah, malinah in papriki). EFSA Journal 2015; 13(9):4218 [19 str.].

Reasoned opinion on the modification of the existing maximum residue level for metalaxyl-M in gooseberries (Obrazloženo mnenje o spremembi obstoječe mejne vrednosti ostanka za metalaksil-M v kosmuljah). EFSA Journal 2015;13(7):4179 [18 str.].

Reasoned opinion on the modification of the existing maximum residue level for pendimethalin in lettuce (Obrazloženo mnenje o spremembi obstoječe mejne vrednosti ostanka za pendimetalin v solati). EFSA Journal 2015;13(9):4249 [18 str.].

Reasoned opinion on the setting of maximum residue levels for tefluthrin in various crops (Obrazloženo mnenje o določitvi mejnih vrednosti ostankov za teflutrin v različnih kmetijskih rastlinah). EFSA Journal 2015;13(7):4196 [24 str.].

(3) Conclusion on the peer review of the pesticide risk assessment of the active substance flumetralin (Sklep o strokovnem pregledu ocene tveganja za pesticide z aktivno snovjo flumetralin). EFSA Journal 2014; 12(12):3912 [62 str.].

Conclusion on the peer review of the pesticide risk assessment of the active substance flupyradifurone (Sklep o strokovnem pregledu ocene tveganja za pesticide z aktivno snovjo flupiradifuron). EFSA Journal 2015; 13(2):4020 [101 str.].

Conclusion on the peer review of the pesticide risk assessment of the active substance mandestrobin (Sklep o strokovnem pregledu ocene tveganja za pesticide z aktivno snovjo mandestrobin). EFSA Journal 2015; 13(5):4100 [72 str.].